送石賡歸寧
作者：王安石
朝代：宋

paragraphs: 虛名誤長者，邂逅肯經過。
所操十餘篇，浩蕩决江河。
側身朝市間，樂少悲慚多。
文章舊所好，久已廢吟哦。
開編喜有得，一讀瘳沉痾。
裹飯北城陰，永懷從晤歌。
又欲及歲晚，空堂掃絲窠。
稍出平生言，道藝相琢磨。
忽隨雁南飛，當此葉辭柯。
去去梨嶺高，想見青坡陀。
黄花一杯酒，爲壽樂如何。
微詩等瓦礫，持用報隋和。